**A Nagyszülők és Idősek első Világnapja**

***Liturgikus jegyzet***

**Liturgikus ajánlás**

* A július 25-i vasárnapi szentmisék egyikét szentelhetjük e Világnap megünneplésére a plébánia vagy a közösség nagyszüleivel és idős embereivel.
* Az idősek misén való jelenlétének elősegítése érdekében a közösség tagjai részt vehetnek a szállítás megszervezésében azok számára, akik nem tudnak önállóan eljutni a misére.
* Az ünneplés során a plébánia vagy a közösség fiataljai ismertethetik a Szentatya üzenetét a nagyszülőknek és az időseknek.
* Július 25-én és az ezt közvetlenül megelőző és követő napokon a Világnap liturgikus ünneplésére kórházakban és idősek otthonában is sor kerülhet. Ahol lehetséges és az egészségügyi előírásoknak megfelelően, a plébánia más híveit is be kell vonni annak érdekében, hogy a szentmisék megfelelően szervezettek legyenek.
* Az e világnap alkalmából tartott szentmisék gyűjtését a közösségben élő, szegény idősek támogatására lehet fordítani.

**Segédanyag a szentbeszédhez**

Évközi 17. vasárnap – B év

2Kir 4, 42-44; Zsolt 144; Ef 4, 1-6; Jn 6, 1-15

Ez a Világnap, amelyet ma ünneplünk, segíthet megérteni, hogy mindannyian, fiatalok és idősek, nagyszülők és unokák, akár egy családhoz tartozunk, akár nem, érvényes számunkra: „egy a Test és egy a Lélek, mint ahogy hivatástok is egy reményre szól”. Ez a tudat vigasztal minket és formál bennünket mint népet, amikor az oltár körül gyűlünk össze, amelyen az Úr megsokszorozza az Élet Kenyerét és üdvösségünk Igéjét. Az idősek - akárcsak a fiatalok - fontosak. Nélkülük az Egyház teste nélkülöz valamit. Ezért van szükség arra, hogy minden közösségünkben elfoglalják az őket megillető helyet. Létfontosságú, hogy ugyanúgy részt vegyünk az idősek életében, ahogyan az Úr, amikor Testét és Vérét adta nekünk, részesévé tett bennünket az ő saját életének.

Az Úr körül összegyűlt nép felfedezi annak szépségét, hogy egy családhoz tartozunk, és hogy érezzük: mindannyian a Mennyei Atya szeretett gyermekei vagyunk; különösen azok, akik közülünk már előrehaladtak a korban. Így értjük meg, hogy - ahogyan a pápa a *Fratelli Tutti*-ban mondja - nem egyedül üdvözülünk. Ezt tapasztalta meg az az ötezer ember, akik Jézus körül gyűltek össze. Ez ma mindannyiunk számára világosabb, hiszen egy olyan korban élünk, amelyet még mindig a világjárvány sújt. Az idősek nem üdvözülnek egyedül, mert erős lábakra van szükségük, amelyekkel álmaik útján járnak. A fiatalok nem üdvözülnek egyedül, mert szükségük van valakire, aki elmondja nekik, hogy még a sötét éjszakából is felkelhet az új hajnal napja.

Az evangéliumban bemutatott jelenet segít megérteni, hogy mindaz – s ez igaz a mindennapi családi életben is -, amivel ki-ki rendelkezik, nagy erőforrás lehet mindannyiunk számára. A hallott részletben egy fiú „öt kenyeret és két halat” hoz Jézusnak. Manapság sokkal gyakoribb, hogy a nagyszülők rendelkeznek anyagi javakkal. De nem az számít, hogy kevés vagy sok van, hanem az, hogy az Úrnak mutassuk be, aki megsokszorozza kenyerünket, és gondoskodik arról, hogy minden élő ember vágyát kielégítse (Zsolt 144). A nagyszülőknek az is a sajátos feladatuk, hogy átadják a hitet a fiatalabb nemzedékeknek, és bölcsességükkel kísérjék unokáikat. Segíteniük kell nekik, hogy ne veszítsék el a kapcsolatot a gyökereikkel, és hogy életüket szilárd alapokra építsék.

Néha az, amit birtokolnunk, nem anyagi jellegű. A nagyszülőkre tekintve: gyakran éppen az ingyenesség ajándékát nyújtják a családnak. Az a mód, ahogyan szeretik unokáikat, egészen az elkényeztetésig, számunkra talán túlzónak tűnik, de a túlzás a szeretet egyetlen fokmérője. Szíriai Szent Efrém a János evangéliumának ezt a szakaszát olyan szavakkal kommentálja, amelyek mintha a nagyapa unokájához való hozzáállását írnák le. Azt írja: „Nemcsak elhalmozott bennünket ingyenes ajándékaival, hanem szeretettel is elkényeztetett bennünket. [...] Azért vonzott minket ezzel az ínycsiklandó eledellel, hogy odacsalogasson minket ahhoz, ami megeleveníti a lelkünket...”.

Az Egyház az Úr köré gyülekező nép anyja, és ez a nép úgy tűnik, hogy nem képes táplálni magát. Szüksége van mindannyiunkra. Ahogyan a mai evangéliumban hallottuk, hogy az Úr megengedte egy fiúnak, hogy segítsen, ma úgy tűnik, hogy az idősek hitének és bölcsességének megsokszorozására van szükség. Lelki mélységükben kincset fedezhetünk fel. A pápa gyakran beszélt erről. A Világiak, a Család és az Élet Dikasztériuma által szervezett *A sokéves élet gazdagsága* című konferencia alkalmával azt mondta, hogy az idősek „nélkülözhetetlen láncszemet jelentenek a gyermekek és a fiatalok hitre nevelésében. Hozzá kell szoknunk, hogy lelkipásztori látóterünkbe bevonjuk őket, mint közösségeink egyik létfontosságú elemét és ne pusztán alkalomszerűen tekintsünk rájuk. Ők nem egyszerűen védelmünkre szoruló emberek. A lelkipásztorkodásban az evangelizációs szolgálat szereplőivé válhatnak, Isten hűséges szeretetének kiváltságos tanúivá”.

Még a legszegényebb és leggyengébb is rendelkezik közülünk a szeretet és az imádság két halával. Az imádkozás mindenki számára elérhető hivatás. Az erre a világnapra szóló üzenetében a pápa XVI. Benedeket idézi, amikor az imádságról, mint az idősek sajátos küldetéséről beszél: „az idősek imája megvédheti a világot, talán hatékonyabban segítve azt, mint sok más ember frenetikus tevékenysége […] Az imádságotok nagyon értékes erőforrás: egy olyan tüdő, amelyre az Egyháznak és a világnak sürgetően szüksége van (vö. *Evangelii Gaudium*, 262). Különösen ezekben a nehéz időkben […] közbenjárásotok a világért és az Egyházért nagy értéket képvisel. Mindenkiben azt a derűs bizalmat ébreszti, hogy hamarosan partot érünk.”

A párhuzamos helyen, Márk evangéliumában (6, 41) az Úr Jézus a tanítványokra bízza a kenyerek szétosztását a tömeg között. Ezt a feladatot ma is az Egyházra bízza. Egyedül nem tudunk csodát tenni, de Jézusnak szüksége van a mi kezünkre, hogy a kenyér táplálhassa azokat, akiknek szüksége van rá. Gondoljunk arra, hogy plébániáinkon hány idős ember szolgál az Eucharisztia rendkívüli kiszolgáltatójaként vagy végez más szolgálatot, és hogy ez milyen értékes közösségünk élete és liturgiája számára.

**Szövegjavaslat a Hívek könyörgéséhez
(azokra az idősekre is gondolva, akik meghaltak a pandémiában)**

1. Add, hogy az Egyház minden nap elvégezze az Élet Kenyere és az üdvösség Igéje szaporításának csodáját. Senki se szenvedjen hiányt a testi táplálékban, és senki se szenvedjen hiányt a hitből fakadó reményben. Valamint Ferenc pápa szolgálatáért. Kérjük Urunkat!

2. Mindannyiunkért, különösen az idősekért, hogy alázattal, szelídséggel, nagylelkűséggel és méltó módon éljünk a kapott elhíváshoz. Add, hogy gyarlóságunk ellenére erősek legyünk a szeretetben, vigasztalássá váljunk a szegényeknek és támasza lehessünk a fiataloknak. Kérjük Urunkat!

3. A fiatalokért, akik szembesülnek ebben a világban a kenyérre és a békére való éhséggel. Add, hogy soha ne csüggedjenek el attól, ha valamiből kevés van, hanem engedelmeskedjenek az Úr hívásának, hogy segítségre legyenek mások táplálásában. Kérjük Urunkat!

4. A nagyszülőkért, hogy képesek legyenek bölcsen kísérni családjaikat, és tanulják meg átadni a hit kincsét unokáiknak és a fiatalabb nemzedékeknek. Kérjük Urunkat!

5. Minden idős emberért, aki egyedül van és keresi az ölelés gyengédségét. Add, hogy senkinek se kelljen elszigetelten élnie, és mindannyian kapjanak angyali látogatást. Érezzék, hogy az Úr ígérete „Én veletek vagyok minden nap” az ő számukra is szól. Kérjük Urunkat!

6. Add, hogy minden beteg meggyógyuljon és a világjárvány vihara elüljön. Segíts, hogy megtanuljuk: soha senkit ne hagyjunk magára, amikor a gonosz támadásával kell szembenéznie, és legyen biztosított az ellátás mindenki számára, még a legszegényebb országokban is. Kérjük Urunkat!

7. Add, hogy mindannyian, fiatalok és idősek, felismerjük, hogy egy elhívást, egy hitet és egy keresztséget kaptunk, és szenteljük életünket a béke, a közösség és a társadalmi barátság szolgálatának. Kérjük Urunkat!

Drága Istenünk, emlékezünk közösségünk minden idős tagjára, akik az elmúlt hónapokban a világjárvány következtében elhunytak, beleértve azokat is, akikért senki sem imádkozik. Fogadd be mindnyájukat a békesség és irgalom országába.

Különösen emlékezünk ...

***Egyenként felolvassuk az egyházközség/közösség világjárványban elhunyt idős tagjainak nevét, és minden név után meggyújtunk egy gyertyát.***

***A felolvasást háttérzene kísérheti.***

**Záró áldás**

*Áldás egy hosszú életre*

Irgalmasság Istene,

te adtad meg gyermekeidnek a hosszú élet ajándékát,

ők pedig most áldásodat kérik.

Add, hogy érezzék jelenléted gyengédségét és erejét.

Ahogy visszatekintenek a múltra, hadd örvendezzenek irgalmasságodban.

Ahogy a jövőbe néznek, legyenek állhatatosak a reményben, amely nem halványul el.

Dicséret és dicsőség legyen neked mindörökké.

(Fordította: Magyar Liturgikus és Egyházzenei Intézet)